
# Шәймиев: «Мирас һәм традицияләр» күргәзмәсе Болгарда безнең фестивальнең идеясен көчәйтә

Кичә Татарстан Республикасы Дәүләт Киңәшчесе, «Яңарыш» республика фондының попечительләр советы рәисе Минтимер Шәймиев «Мирас һәм традицияләр» декоратив-гамәли сәнгать күргәзмәсендә булды.

Ул өченче көн Казан Кремленең Күргәзмәләр залында «Яңарыш: заманча укылышта эпос» халыкара фестивале кысаларында ачылды.

Казан Кремленә күргәзмә Мәскәүдән килде. Ул «Декоратив-гамәли сәнгать рәссамнарының иҗади берлеге» төбәк иҗтимагый оешмасы көче белән оештырылды. Бу хакта Татарстан Рәисенең матбугат хезмәте хәбәр итә.

Декоратив-гамәли сәнгать рәссамнарының иҗади берлеге директоры **Сергей Коломийцев **һәм VII чакырылыш Дәүләт Думасы депутаты **Наталия Пилюс** Минтимер Шәймиевне экспозиция белән таныштырды. Шулай ук Татарстан Дәүләт Киңәшчесе күргәзмәдә катнашучылар белән танышты, авторлар аңа үз әсәрләрен шәхсән тәкъдим итте.

Күргәзмә декоратив-гамәли сәнгатьнең бөтен төрләрен берләштерде: лаклы миниатюра, керамика һәм фарфор, таш кисү сәнгате, эмальер сәнгате, металлны эшкәртү, цифрлы графика һәм башка бик күп нәрсәләр.

Минтимер Шәймиев экспозициядә тәкъдим ителгән сәнгать әсәрләренең Россия халыкларының декоратив-гамәли сәнгатенең күп гасырлык традицияләрен торгызу үрнәге булуын билгеләп үтте.

«Күргәзмә бу көннәрдә Болгарда уза торган безнең фестивальнең төп идеясен көчәйтә, ул - безнең халыкларның рухи мирасын торгызу», - диде ул һәм оештыручылар белән катнашучыларга иҗади хезмәтләре, Татарстанга игътибарлары өчен рәхмәт белдерде.

Экспозициядә Татарстан, Башкортстан, Дагыстан, Алтай, Мәскәү, Санкт-Петербург, Свердловск, Түбән Новгород өлкәләре, Ненец автоном округы, Ставрополь крае һәм башка төбәкләр осталарының 400дән артык эше күрсәтелгән.

Искәртик, 15 июльдә Болгарда «Яңарыш: заманча укылышта эпос» атналык фестивале башланды.


Следите за самым важным и интересным в Telegram-каналеТатмедиа

## Нет комментариев
Шәймиев: «Мирас һәм традицияләр» күргәзмәсе Болгарда безнең фестивальнең идеясен көчәйтә